《洞仙歌 咏成窑鸡缸》
清代·张玉珍

人间磁盘，算成窑尤巧。似玉晶莹色愈好。况名齐定汝，别样嘉隆，渲染就、一幅锦鸡花草。

双行留细款，斟酌春醪。携向芳筵尽倾倒。记得小红楼、兰月窥时，三两盏、添人诗料。

剩此际、摩挲爱弥深，早万缕愁痕，为伊都扫。

作者简介：江苏华亭人，字蓝生，金瑚妻。自幼工诗。王述庵、钱竹汀、吴白华皆推重之。有《晚香居词》。